Drie sterf toe voertuig rolArgieffoto Drie mense is dood en twee beseer toe die sportnutsvoertuig waarin hulle gery het Saterdag in KwaZulu-Natal verskeie kere gerol het. Russel Meiring, woordvoerder van ER24, het gesê die ongeluk het op ŉ landelike pad in die Taylors Halt-omgewing buite Pietermaritzburg plaasgevind. “Paramedici van verskeie nooddienste is na die toneel ontbied. Die voertuig het ’n hele ent onderkant die wal gelê, met vyf mense verspreid om die voertuig,” het Meiring gesê. ŉ Vrou en twee mans was reeds dood toe paramedici hulle ondersoek het. “Twee mans het matige beserings opgedoen. Hulle is op die toneel gestabiliseer en onderskeidelik na die Edendale-hospitaal en Mediclinic Pietermaritzburg geneem vir verdere behandeling.” Die oorsaak van die ongeluk word ondersoek.